༄༅། །དཔལ་ཡེ་ཤེས་ཀྱི་ལྷ་མོ་དུད་སོལ་མའི་རྟེན་འབུལ་དཔག་བསམ་སྙེ་མ་བཞུགས་སོ། །

བྷྱོཿ རྣམ་ཀུན་མཆོག་ལྡན་སྟོང་ཆེན་ཡུམ་ལྔའི་ཀློང༌། །མི་འགྱུར་བདེ་ཆེན་རོལ་མོ་འབྱམས་ཀླས་པས། །རྣམ་པ་མེད་ཀྱང་རྣམ་ཐར་གསུམ་གྱི་གཟུགས། །གཅིག་ཏུ་འཆར་བ་རྡོ་རྗེ་ཡན་ལག་མ། །རྣམ་པ་གང་འདུལ་སྣ་ཚོགས་གར་མཛད་ཀྱང༌། །ངོ་བོ་རང་ཚུལ་འགྱུར་བ་མེད་པའི་བརྡར། །ནག་མོར་བཞུགས་པས་མི་གཡོ་དོན་དམ་པ། །ཡེ་ཤེས་ལྷ་མོ་ཡིན་པར་ཤེས་པས་བསྟོད། །དེས་ན་དབྱིངས་ཀྱི་མ་མོ་ཁྱོད་དང་རང༌། །ཡེ་ནས་ཡིན་ལུགས་གཤིས་སུ་རོ་མཉམ་པ། །སྔོན་ཆད་བདག་གིས་མ་འཚལ་ཉེས་པ་གང༌། །མ་དང་རང་སེམས་གཉིས་མེད་ངང་དུ་བཤགས། །དོན་དམ་ངོ་ན་གཉིས་སུ་མ་མཆིས་ཀྱང༌། །མ་རྟོགས་ཀུན་རྫོབ་ཚད་མའི་བསྟན་པ་ལ། །ཐབས་དང་ཐབས་བྱུང་ལམ་གྱི་སྙིང་པོ་རུ། །ཤེས་ནས་རིགས་ལྡན་དབང་མོ་ཁྱོད་བསྙེན་ནོ། །ཁྱོད་ནི་འཕགས་བཞི་བསྐྱེད་པའི་ཡུམ་ཆེན་མོ། །བདག་ནི་འཕགས་པའི་རིགས་སུ་སྐྱེས་པའི་བུ། །མ་ཡིས་བུ་ལ་ཐུགས་བརྩེ་ཉེར་དགོངས་ནས། །མཆོག་ཐུན་དངོས་གྲུབ་རྒྱ་མཚོ་བདག་ལ་སྩོལ། །བདག་ནི་བྱང་ཆུབ་སྒྲུབ་པའི་རྣལ་འབྱོར་པ། །ཁྱོད་ནི་ཆོས་བཞིན་སྤྱོད་པའི་གྲོགས་མཛད་མ། །བྱང་ཆུབ་ལམ་ལ་བར་ཆད་མེད་པ་ཡིས། །བདུད་སྡེའི་ཕྱོགས་ལས་རྣམ་པར་རྒྱལ་བར་མཛོད། །བདག་ནི་རྒྱལ་བའི་འབངས་ཞུགས་སྐྱེས་བུ་སྟེ། །ཁྱོད་ནི་བསྟན་དང་དེ་འཛིན་སྐྱོང་བའི་གཉེན། །བསྟན་དང་བདག་ལ་གནོད་ཅིང་འཚེ་བའི་དགྲ །དྲག་ཤུལ་ཆེན་པོས་རྡུལ་དུ་བརླག་པར་མཛོད། །ཆོས་སྐྱོང་ཡེ་ཤེས་ལྷ་མོ་ཁྱོད་ཉིད་དང༌། །ཆོས་བྱེད་དམ་ཚིག་ལྡན་པའི་རྣལ་འབྱོར་བདག །ཕན་ཚུན་ཆུ་ལ་ཆུ་བཞག་ཇི་བཞིན་དུ། །གཡར་དམ་གཉེན་པོ་གཅིག་ཏུ་མི་བསྲེ་ཅི། །མདོར་ན་གསང་ཆེན་ཉེ་ལམ་བགྲོད་པའི་རྟེན། །ཤེས་རབ་ཉི་མས་རྡོ་རྗེ་ཟླ་བའི་རྒྱུན། །གཅུན་ཏེ་འབབ་འཛེག་གར་གྱིས་འཁོར་ལོ་བཞིར། །བརྩེན་པའི་ཁ་སྦྱོར་བདེ་ཆེན་ཡེ་ཤེས་སྩོལ། །བྷྱོཿ ཏིང་འཛིན་སྔགས་དང་ཕྱག་རྒྱས་བྱིན་བརླབས་ཏེ། །སྦྱངས་སྤེལ་བསྒྱུར་དང་ཐོབ་ཚིམ་དབང་ནུས་པའི། །རྟེན་རྫས་གཅིག་ལས་རྣམ་པ་ཐམས་ཅད་པར། །འཆར་བྱེད་ཐུགས་ལ་ཅི་བཞེད་སྣང་བར་གྱུར། །དཔའ་བོ་བསྒྲལ་བའི་སྙིང་དུ་སྲོག་འཁོར་གྱིས། །གཏམས་པའི་བློ་རྡོའི་མཁར་སོགས་གསང་རྟེན་དང༌། །རྨ་བྱ་ནལ་བུའི་རྒྱལ་མཚན་སྤྱན་གཟིགས་སོགས། །ནང་གི་རྟེན་རྫས་ལེགས་བསྟར་ཕྱིའི་རྟེན་དུ། །མ་རུངས་བསད་པའི་ཁྲག་གིས་ལུས་གཤེར་ནས། །སྤང་ལྗོངས་གཡུ་ལོའི་དོ་རར་ཆས་པའི་ཚེ། །དགུང་སྔོན་ཉིན་བྱེད་དུ་འཁྲུལ་ཟླ་བ་ཡང༌། །གདོང་གི་རྒྱན་དུ་འོང་འདྲའི་མགྲིན་བཟང་ཁྱུ། །སྤུ་ཞོལ་ནག་པོའི་ཞུད་དང་ཁ་རླངས་ཀྱིས། །ཉིན་ཡང་མུན་གྱུར་རྨིག་པའི་ཐུག་ཆོམ་དང༌། །རྭ་བརྡར་ངར་སྒྲས་ས་ཡང་འདར་ནུས་པའི། །རྨིག་ཆགས་གཡག་ལུག་ར་སོགས་ས་གཞིར་བཀང༌། །གཤིན་རྗེའི་མཚོན་རྣོན་ཁར་བསྲེལ་ཉམས་པའི་སྲོག །འཕྲོག་བྱེད་སྡེར་མོའི་ལྕགས་ཀྱུས་བྲག་རི་ཡང༌། །དབྲལ་བའི་གཅན་གཟན་སྟག་སྤྱང་དོམ་དྲེད་སོགས། །སྡེར་ཆགས་གཏུམ་དགུས་སྟོང་ཁམས་གང་རབ་འབུལ། །མདོངས་མཐའ་ཅན་སོགས་མཛེས་པའི་བྱ་རིགས་དང༌། །དགྲ་བོའི་མགོ་བོར་གཞུངས་ཤིང་ལྡིང་བ་ཡི། །གནམ་གྱི་གཤན་པ་ཁྱུག་ནག་བྱ་རོག་སོགས། །འདབ་ཆགས་འཕུར་དགུས་ནམ་མཁའི་ཁྱོན་ཡང་བསྒྲིབས། །རོངས་རོངས་འཕྱར་དང་རུ་མཚོན་སྣ་ཚོགས་དང༌། །རྔམ་རྔམ་དཔའ་བོ་ཞུབ་ཅན་སྟག་ཆས་ཅན། །མཚར་མཚར་རྒྱན་གྱིས་སྤུད་པའི་དགའ་བ་བཅས། །ཚོམ་ཚོམ་ཁྲོམ་ཚོགས་གྲངས་མེད་གཟིགས་མོར་འབུལ། །གཞན་ཡང་འཇིག་རྟེན་གསུམ་ན་གཅེས་དགུའི་ནོར། །གང་དག་སྲོག་ལྡན་གཟུགས་མཛེས་ཅི་ཡོད་པ། །དེ་ལས་གང་བཞེད་དེ་དང་དེར་འཆར་བས། །འདོད་ཁམས་དབང་མོ་དགྱེས་པའི་བརྔན་དུ་འབུལ། །དེའི་མཐུས་བདག་ཅག་ནད་གདོན་རྣམ་རྟོག་ཞི། །ཚེ་དཔལ་ཡེ་ཤེས་བུ་སློབ་ཕྱོགས་མཐར་རྒྱས། །ཁམས་གསུམ་སྲིད་གསུམ་སྣང་བ་དབང་དུ་སྡུད། །གཟུང་འཛིན་དགྲ་བགེགས་མ་ལུས་འཇོམས་པར་མཛོད།། །།ལྷ་མོའི་གསེར་སྐྱེམས་བཞུགས། བྷྱོཿ དུས་གསུམ་རྒྱལ་བ་ཀུན་གྱི་ཡུམ་གཅིག་མ། །རང་བཞིན་མ་མོ་དབྱིངས་ལས་བཞེངས་ལ་འདིར། །རིན་ཆེན་ལས་གྲུབ་ཡངས་པའི་སྣོད་ནང་དུ། །ཤ་ལྔ་བདུད་རྩི་སྦྱངས་རྟོགས་སྦར་བ་ཡིས། །ཟག་མེད་བདུད་རྩི་རྒྱ་མཚོ་བསྐྱིལ་བ་འདི། །དགྱེས་པ་རོལ་ལ་མཆོག་ཐུན་དངོས་གྲུབ་སྩོལ། །གསེར་སྐྱེམས་བདུད་རྩིའི་མཆོད་པ་དམ་པ་འདི། །བརྒྱུད་གསུམ་བླ་མ་ཡི་དམ་མཁའ་འགྲོའི་ཚོགས། །ཁྲག་འཐུང་མ་མོའི་གཙོ་མོ་དུད་སོལ་མ། །གཅེར་བུ་རལ་ཅན་གསུམ་དང་བཅས་ལ་འབུལ། །བཞེས་ནས་བཤད་སྒྲུབ་བསྟན་པ་རྒྱས་པ་དང༌། །བདག་གི་འདོད་པའི་དོན་ཀུན་བསྒྲུབ་ཏུ་གསོལ། །གསེར་སྐྱེམས་བདུད་རྩིའི་མཆོད་པ་དམ་པ་འདི། །ལས་བྱེད་རེ་ཏི་མ་དང་མཁའ་འགྲོ་བཞི། །ཕྲ་མེན་གདོང་ཅན་བརྒྱད་དང་སྒོ་མ་སོགས། །ནག་མོ་འབུམ་སྡེའི་ཚོགས་དང་བཅས་ལ་འབུལ། །བཞེས་ནས་བཤད་སྒྲུབ་བསྟན་པ་རྒྱས་པ་དང༌། །བདག་གི་འདོད་པའི་དོན་ཀུན་བསྒྲུབ་ཏུ་གསོལ། །གསེར་སྐྱེམས་བདུད་རྩིའི་མཆོད་པ་དམ་པ་འདི། །གཞན་ཡང་ཤ་ཟ་ནམ་གྲུ་སྲིན་མོ་དང༌། །གནོད་སྦྱིན་མོ་དང་བདུད་མོ་སྲོག་བདག་མོ། །འཇིགས་བྱེད་མ་མོའི་ཚོགས་དང་བཅས་ལ་འབུལ། །བཞེས་ནས་བཤད་སྒྲུབ་བསྟན་པ་རྒྱས་པ་དང༌། །བདག་གི་འདོད་པའི་དོན་ཀུན་བསྒྲུབ་ཏུ་གསོལ།། །།དཔལ་ལྡན་ལྷ་མོའི་འཛབ་དགོངས་དངོས་གྲུབ་མཆོག་སྩོལ་བ་བཞུགས་སོ། །བྷྱོཿ ཆོས་དབྱིངས་འགྱུར་མེད་བདེ་བ་ཆེན་པོའི་ཀློང༌། །དུས་གསུམ་རྒྱལ་བ་ཀུན་གྱི་ཡུམ་གཅིག་མ། །རང་བཞིན་ཆོས་ཀྱི་དབྱིངས་ནས་བཞེངས་ལ་འདིར། །དམ་ཚིག་ལྡན་པའི་སྒྲུབ་མཆོག་བདག་ཅག་ལ། །སྐུ་གསུང་ཐུགས་ཡོན་ཕྲིན་ལས་མི་ཟད་པའི། །མཆོག་ཐུན་དངོས་གྲུབ་རྒྱ་མཚོ་སྩོལ་བའི་ཕྱིར། །སྣང་སྟོང་དྭངས་མའི་འོད་སྐུ་མངོན་སུམ་དུ། །ཆུ་ཟླའི་གར་གྱི་རོལ་པས་གཤེགས་སུ་གསོལ། །ཕྱི་ལྟར་མཁའ་འགྲོའི་གཙོ་མོ་དུད་སོལ་མ། །རྣམ་པ་མེད་བཞིན་རྣམ་པ་ཐམས་ཅད་པར། །ཀུན་རྫོབ་སྒྱུ་མའི་ཡུལ་དུ་འཆར་བཟོད་པས། །སྐུ་ཡི་གསང་བ་བདག་ལ་བསྟན་དུ་གསོལ། །ནང་ལྟར་འབྱུང་བའི་མངའ་བདག་མ་མོ་ཁྱོད། །བརྗོད་དུ་མེད་ཀྱང་འབྱུང་ལྔ་ཟད་པའི་སྒྲ། །གཞོམ་མེད་ཆོས་ཀྱི་འཁོར་ལོར་ལོངས་སྤྱོད་པས། །ཁྱོད་ཀྱི་གསུང་གི་གསང་བ་བདག་ལ་སྩོལ། །གསང་བ་དོན་དམ་དབྱིངས་ཀྱི་རྗེ་མོ་ཁྱོད། །གཟུང་འཛིན་བྲལ་ཡང་གཉིས་མེད་ཡེ་ཤེས་ཀྱིས། །ཤེས་བྱ་ཡུལ་གྱི་རྣམ་པ་མཁྱེན་ནུས་པས། །ཁྱོད་ཀྱི་ཐུགས་ཀྱི་གསང་བ་བདག་ལ་སྩོལ། །གནས་ཚུལ་ཆོས་ཁམས་སྐྱེད་བྱེད་ནག་མོ་ཁྱོད། །ངོ་བོ་སྟོང་ཡང་རང་བཞིན་གསལ་བའི་ཆ། །བྲལ་དང་རྣམ་སྨིན་འབྲས་བུ་མཐའ་ཡས་པས། །ཁྱོད་ཀྱི་ཟག་མེད་ཡོན་ཏན་བདག་ལ་སྩོལ། །སྣང་ཚུལ་འགྲོ་ལ་བརྩེ་བའི་མ་མ་ཁྱོད། །རྣམ་རྟོག་མེད་ཀྱང་དུས་ལས་མི་ཡོལ་བར། །གང་འདུལ་ལས་ཚུལ་བསམ་གྱིས་མི་ཁྱབ་པས། །ཁྱོད་ཀྱི་ཕྲིན་ལས་མ་ལུས་བདག་ལ་སྩོལ། །མདོར་ན་དུས་དང་གནས་སྐབས་ཐམས་ཅད་དུ། །དཔལ་ལྡན་ལྷ་མོ་ཁྱོད་ཀྱིས་རྗེས་བཟུང་སྟེ། །ཚེ་འདིར་རང་དོན་རྟོགས་པ་ཆོས་ཀྱི་སྐུ། །གྲུབ་ནས་འགྲོ་དོན་ཕྱོགས་མཐར་རྒྱས་པར་མཛོད།། །།ཅེས་ལྷ་མོའི་འཛབ་དགོངས་འཕགས་ལམ་གྲངས་ལྡན་འདིའང་ཕ་སྡིངས་བྱམས་ཁང་དུ་དགེ་རིན་པས་བྲིས་པ་དགེ་ལེགས་སུ་གྱུར་ཅིག། །།